ٹرمپ کی جانب سے تارکین وطن کے معاہدے کو ختم کرنے کا اعلان

امریکی صدر ٹرمپ نے غیر قانونی تارکین وطن کے معاہدے کو ختم کرنے کا اعلان کرتے ہوئے شمالی امریکا کے آزاد تجارت کے معاہدے ’نافٹا‘ کو بھی ختم کرنے کا عندیہ دے دیا۔

خبر کا کوڈ: 998

تاریخ: 03 April 2018 - 15:27

مقدس دفاع نیوز ایجنسی کی بین الاقوامی رپورٹر رپورٹ کے مطابق امریکی صدر ٹرمپ نے گزشتہ روز سماجی رابطے کی ویب سائٹ ٹوئٹر پر اپنے ایک پیغام میں کہا ہے کہ میکسیکو کے ساتھ امریکی سرحد پر سیکیورٹی اور نگرانی کے انتظامات ناکافی ہیں جب کہ امریکا کے امیگریشن سے متعلق نرم قوانین کا فائدہ بھی اُٹھایا جا رہا ہے جس کی وجہ سے بارڈر پٹرول ایجنٹس اپنا کردار موثر طریقے سے انجام نہیں دے پا رہے۔

امریکی صدر نے کہا کہ مذکورہ وجوہات کی وجہ سے میکسیکو سے تارکین وطن کے قافلے امریکا میں داخل ہو رہے ہیں جس سے نبرد آزما ہونے کے لیے ’ڈاکا‘ (Deferred Action for Childhood Arrivals) معاہدے کو منسوخ کردیا جائے گا اور اس طرح کے دیگر معاہدے نہیں کیے جائیں گے۔

امریکی صدر نے شمالی امریکا کے آزاد تجارت کے معاہدے نافٹا  (North American Free Trade Agreement) کو بھی ختم کرنے کا عندیہ دیا جس کے لیے ان دنوں کینیڈا اور میکسیکو سے بات چیت بھی جاری ہے۔

واضح رہے کہ ’ڈاکا‘ پروگرام سابق صدر براک اوباما کے دور حکومت 2012ء میں وضع کیا گیا تھا اور موجودہ صدر ٹرمپ نے پہلے بھی  اسےمنسوخ کرنے کی کوشش کی تھی۔

یہ قانون اُن لوگوں کے بارے میں تھا جو اپنے بچپن میں والدین کے ساتھ امریکا آئے تھے اور اُن کے والدین کے پاس قانونی دستاویزات نہیں تھیں، اس قانون کے تحت وہ ڈی پورٹ ہونے سے بچتے رہے اور اُنہیں کام کرنے کا اجازت نامہ بھی ملتا رہا۔

پیغام کا اختتام/